“เซ็นทรัล”ทุ่ม 6 พันล้านซื้อหุ้น”แกร็บ ไทย” ผนึกธุรกิจเดินทาง-ส่งอาหารสินค้า
“เซ็นทรัล” ทุ่ม 6 พันล้านซื้อหุ้น "แกร็บ ไทย" ผนึกบริการเดินทาง-ส่งอาหารสินค้าในซูเปอร์มาร์เก็ต
1 ก.พ. 2562

บริษัท กลุ่มเซ็นทรัล จำกัด ประกาศความร่วมมือกับบริษัท แกร็บ โฮลดิ้งส์ อิงค์ (แกร็บ) ผู้นำแพลตฟอร์ม O2O (Online to Offline) ในเอเชียตะวันออกเฉียงใต้ เพื่อลงทุนในแกร็บ ประเทศไทย เป็นมูลค่า 200 ล้านเหรียญสหรัฐ หรือประมาณ 6.2 พันล้านบาท เข้าถือหุ้นแบบไม่มีอำนาจควบคุมในสัดส่วนที่มีนัยสำคัญ โดยการจับมือเป็นพันธมิตรครั้งนี้จะช่วยขับเคลื่อนประเทศไทยสู่ New Experience Economy
โดยกลุ่มเซ็นทรัล และแกร็บได้ตกลงผสานความร่วมมือกันทั้งในด้านการให้บริการเดินทาง การส่งอาหารและสินค้าในซูเปอร์มาร์เก็ต โลจิสติกส์ และบริการอื่น ๆ เพื่อมอบประสบการณ์ที่เหนือกว่าให้แก่ลูกค้า พันธมิตร คู่ค้าและผู้เช่าของทั้งกลุ่มเซ็นทรัลและแกร็บ
ด้าน นายทศ จิราธิวัฒน์ ประธานกรรมการบริหาร บริษัท กลุ่มเซ็นทรัล จำกัด กล่าวว่า ล่าสุดได้ทุ่มงบ 200 ล้านดอลลาร์สหรัฐ ซื้อ แกร็บ โฮลดิ้ง อิงค์ เพื่อเข้าซื้อหุ้นในแกร็บประเทศไทย โดยการร่วมมือครั้งนี้ถือเป็นยุทธศาสตร์สำคัญในการสร้างการเติบโตให้แก่ธุรกิจค้าปลีก ซึ่งความร่วมมือครั้งนี้ เซ็นทรัลและแกร็บจะร่วมกันให้บริการเดินทาง การส่งอาหารและสินค้าในซูปเปอร์มาร์เก็ต โลจิติกส์และบริการอื่นๆ
สำหรับรายละเอียดของบริการเบื้องต้นจากความร่วมมือครั้งนี้ ได้แก่ บริการส่งอาหาร ให้แก่ร้านอาหารเครือเซ็นทรัล เพื่อขยายฐานลูกค้า ตามด้วยบริการโลจิติกส์ มอบบริการส่งพัสดุออนดีมานด์และส่งพัสดุด่วนสำหรับธุรกิจในเครือเซ็นทรัล และบริการเดินทางให้แก่ผู้ใช้บริการห้างสรรพสินค้าและโรงแรมเครือเซ็นทรัล
 
อนึ่งก่อนหน้านี้ “ข่าวหุ้นธุรกิจออนไลน์” ได้รายงานข่าว เกี่ยวกับประเด็นที่เซ็นทรัล กรุ๊ป (Central Group) ผู้ดำเนินธุรกิจค้าปลีก และให้เช่าพื้นที่ในศูนย์การค้าขนาดใหญ่รายใหญ่ของประเทศไทยอยู่ระหว่างเจรจาเพื่อซื้อหุ้นใน บริษัท Grab ประเทศไทย ผู้ให้บริการด้านระบบขนส่งที่ได้รับความนิยมสูงสุดในอาเซียน ตามข่าว จับตา “เซ็นทรัล” ตั้งโต๊ะแถลงซื้อ “Grab ไทย” ต่อยอดธุรกิจอีคอมเมิร์ซ-สตาร์ทอัพ
 